Il-Gvern ħabbar li l-kabinett tal-Ministri approva n-nomina tal-Avukat Dr Toni Abela bħala Imħallef fil-Qrati Superjuri u l-Avukat Dr Grazio Mercieca bħala Maġistrat fil-Qrati Inferjuri. Dawn huma l-ewwel żewġ avukati fl-istorja li se jingħaqdu fil-ġudikatura wara li għaddew b'suċċess mill-iskrutinju tal-Kumitat dwar Ħatriet fil-Ġudikatura magħmul mill-Prim Imħallef, l-Avukat Ġenerali, l-Ombudsman, l-Awditur Ġenerali u l-President tal-Kamra tal-Avukati. Dan il-Kumitat, li beda jopera wara riformi kostituzzjonali li mexxa 'l quddiem dan il-Gvern aktar kmieni din is-sena, ta parir unanimu li ż-żewġ avukati jissodisfaw il-kriterji tal-eliġibilità u mertu biex jingħaqdu fil-ġudikatura. Minbarra d-diversi ħiliet tekniċi, il-kumitat stabbilixxa li Abela u Mercieca għandhom l-integrità, ir-rettezza u l-onestà fil-ħajja pubblika u privata fost oħrajn. Il-kriterji li fuqhom iddeċieda l-kumitat huma pubbliċi u ġew imfassla mill-Kumitat innifsu bl-approvazzjoni tal-Ministru għall-Ġustizzja, Kultura u Gvern Lokali. L-Avukat Abela ggradwa mill-Università ta' Malta bħala avukat fl-1984. Minn dak iż-żmien qatt ma waqaf jipprattika l-professjoni ta' avukat quddiem il-Qrati Maltin. Kellu wkoll ħatriet pubbliċi kif ukoll karriera politika twila fil-Partit Laburista u bħala wieħed mill-fundaturi tal-Alternattiva Demokratika. L-Avukat Mercieca ħa d-dottorat tal-liġi mill-Università ta' Malta fl-elf disgħa mija tnejn u tmenin u ħadem fil-prattika privata sal-elfejn u ħmistax meta sar court attorney. Serva bħala Kummissarju tal-Ġustizzja, Ġudikatur tat-Tribunal għal Talbiet Żgħar u bħala arbitru speċjalizzat f'incidenti tat-traffiku. Jgħallem ukoll il-proċedura ċivili fil-kors tal-liġi fl-Univeristà ta' Malta. Il-President ta' Malta mistennija tagħti l-ġurament tal-ħatra liż-żewġ avukati għada t-Tnejn.